## Odluka o osnivanju Povjerenstva za utvrđivanje statusa "Hrvatskih branitelja" zdravstvenim djelatnicima i djelatnicima u zdravstvu

### NN 31/1997 (21.3.1997.), Odluka o osnivanju Povjerenstva za utvrđivanje statusa "Hrvatskih branitelja" zdravstvenim djelatnicima i djelatnicima u zdravstvu

# **MINISTARSTVO OBRANE MINISTARSTVO ZDRAVSTVA**

Temeljem Odluke Udruge hrvatskih liječnika dragovoljaca 1990/1991. godine
od 3. 12. 1996. godine i prijedloga ministra zdravstva za rješavanje statusa
"Hrvatskih branitelja" zdravstvenim djelatnicima i djelatnicima u zdravstvu
dragovoljcima Domovinskog rata, ministar obrane i ministar zdravstva donose

## **ODLUKU**

### **O OSNIVANJU POVJERENSTVA ZA UTVRĐIVANJE STATUSA "HRVATSKIH BRANITELJA" ZDRAVSTVENIM DJELATNICIMA I DJELATNICIMA U ZDRAVSTVU**

1. Ovom Odlukom osniva se Povjerenstvo za rješavanje statusa "Hrvatskih
branitelja" zdravstvenim djelatnicima i djelatnicima u zdravstvu (u daljnjem
tekstu Povjerenstvo), koji su se od 19. 12. 1990. godine do 30. 06. 1996.
godine, odazvali na poziv Glavnog sanitetskog stožera Republike Hrvatske
(u daljnjem tekstu Stožer) te u organizaciji Stožera sudjelovali u Domovinskom
ratu (Pravni slijednik Glavnog sanitetskog stožera je od 11. 12. 1993.
godine Krizni stožer Ministarstva zdravstva RH).

2. Djelatnicima Stožera koji su tijekom Domovinskog rata bili na dopunskom
rasporedu u postrojbama Ministarstva unutarnjih poslova RH, status "Hrvatskih
branitelja" bit će riješen odlukom nadležnog organa Ministarstva unutarnjih
poslova Republike Hrvatske.

3. Povjerenstvo čine:

- predsjednik Povjerenstva

2.1. prim. dr. Slobodan Dešković, zapovjednik Stožera.

- članovi Povjerenstva

2.2. brigadir dr. Marijan Zlatar, načelnik Uprave za zdravstvo MORH-a,

2.3. brigadir dr. Ivan Šarac, Ministarstvo obrane RH,

2.4. prof. Ivan Medved, načelnik Stožera Ministarstva zdravstva,

2.5. dr. Ante-Zvonimir Golem, tajnik Udruge hrvatskih liječnika dragovoljaca
1990 - 1991.

4. Povjerenstvo ima zadaću utvrditi činjenice glede sudjelovanja u Domovinskom
ratu zdravstvenih djelatnika i djelatnika u zdravstvu, koje je mobilizirao
i mobilizacijski razvoj

izvršio Krizni stožer Ministarstva zdravstva RH temeljem Odluke ministra
zdravstva RH od 19. 12. 1990. godine, Odluke Vlade Republike Hrvatske o
načinu djelovanja Štaba zdravstva Republike Hrvatske od 3. 9. 1991. godine
i Zakona o zdravstvenoj zaštiti ("Narodne Novine" br. 75/93).

5. Povjerenstvo je zaduženo izvršiti evidenciju sudionika Domovinskog
rata sukladno ustroju i odredbama Stožera. Evidencija pojedinog sudionika
biti će vođena sukladno evidenciji vojnih obveznika Uprave za mobilizaciju
i mobilizacijski razvoj Ministarstva obrane RH.

6. Povjerenstvo je nadležno i obvezno izdati uvjerenje zdravstvenom
djelatniku i djelatniku u zdravstvu o sudjelovanju u Domovinskom ratu radi
ostvarivanja prava "Hrvatskog branitelja" sukladno Zakonu o obrani i Zakonu
o Hrvatskim braniteljima.

7. Povjerenstvo je obvezno voditi evidenciju zdravstvenih djelatnika
i djelatnika u zdravstvu kojima je izdalo uvjerenje o sudjelovanju u Domovinskom
ratu te istu dostaviti nadležnim tijelima Uprave za poslove obrane poradi
ustrojavanja pričuve zdravstvenih djelatnika i djelatnika u zdravstvu u
Oružanim snagama Republike Hrvatske.

8. Rad Povjerenstva propisan je Poslovnikom o radu kojega će Povjerenstvo
donijeti na konstituirajućoj sjednici.

9. Ova Odluka stupa na snagu danom objavljivanja u "Narodnim novinama".

Urbroj: 01-20/02-97
Znak: uhld-odl002
Urbroj: 512-01-97-426
Zagreb, 12. veljače 1997.

Ministar obrane        Ministar zdravstva

**Gojko Šušak,** v. r. **prof. dr. sc. Andrija Hebrang,**
v. r.

Odluka, NN 31/1997-453